Ħmistax ilu ktibt dwar dan is-suġġett u l-kontroversja li qamet għax l-Assoċjazzjoni tas-Segretarji Eżekuttivi tal-Kunsilli Lokali (ANSEK), qalet li din il-miżura kienet qed tiddaħħal bla konsultazzjoni u, għaldaqstant, tat direttiva lill-membri tagħha biex jibbojkottjaw din il-miżura, flimkien ma' laqgħa ta' informazzjoni li saret fil-21 ta' Marzu 2016. Laqgħa li wasslet tagħrif dwar kif se taħdem is-sistema u għaliex il-kunsilli lokali kollha kellhom ikunu applikaw mal-MEPA u reġistrati sabiex ikunu jistgħu jkomplu jiġbru skart goff elettroniku mir-residenti rispettivi tagħhom. Minn dakinhar, l-istess Assoċjazzjoni rtirat id-direttiva tagħha u issa, allura, is-segretarji eżekuttivi, membri tal-istess Assoċjazzjoni, se jkunu qed iħaddmu, flimkien mal-kunsilli lokali, id-Direttiva tal-Parlament u l-Kunsill Ewropew numru 2012/19EU tal-4 ta' Lulju 2012. Wara l-artiklu ta' ħmistax ilu, kien hemm min qal, allega u ħaseb li b' xi mod jien ġibt jew għaddiet għandi informazzjoni minn xi segretarji eżekuttivi, liema segretarji ġew imsejħa 'sriep'. Irrid nagħmilha ċara li l-artiklu tiegħi kien ibbażat fuq email li t-tmexxija tal-ANSEK bagħtet fil-kunsilli lokali kollha u li jien, bħala kunsillier, waslet għandi wkoll. Wara vverifikajt il-fatti u, abbażi ta' hekk, ktibt l-artiklu msemmi. Illum nixtieq immur aktar minn hekk u se ngħid pass pass kif żviluppaw l-affarijiet mis-sena 2012 'l hawn. Żviluppi li huma fatti u li juru li mhu minnu xejn li ma kienx hemm konsultazzjoni jew li d-Direttiva tal-Avviż Legali kienet qed tiddaħħal bl-għaġla. Lulju 2012 F'Lulju 2012 inħarġet 'paper' mill-MEPA sabiex tibda tikkonsulta dwar l-implimentazzjoni ta' Direttiva 2012/19EU tal-Parlament u l-Kunsill Ewropew fuq l-iskart elettriku u tagħmir elettroniku. (Waste Electrical and Electronic Equipment – WEEE). L-iskop ta' din il-ktiba (paper) kien biex ikun hemm konsultazzjoni u kummenti dwar kif inhu l-aħjar mod biex dan l-iskart jiġi trasportat; dan sabiex ikun hemm titjib fil-ġbir ta' skart simili li jista' jkun perikoluż. Il-ministeri kkonċernati kienu: il-ministeri għat-turiżmu, għall-kultura, għall-ambjent, għall-kompetizzjoni ġusta, negozji żgħar u l-ekonomija, għall-finanzi, għar-riżorsi u affarijiet rurali u dak ta' Għawdex. Ma dawn kien hemm l-awtoritajiet lokali li huma: il-MEPA, l-MCCAA, id-Dipartiment tal-Kunsilli Lokali u d-Dipartiment tas-Saħħa. Magħhom kien hemm l-industrija u l-operaturi, primarjament il-WasteServ. Naturalment, ma naqasx il-pubbliku li kien mistieden ukoll biex jagħti l-veduti tiegħu. Is-16 ta' Novembru 2012 Inħarġet l-ewwel memo (Memo 44/2012) dwar din il-materja fejn stiednet lill-kunsilli lokali kollha biex jattendu għal laqgħa ta' konsultazzjoni. Il-Malta EU Steering and Action Committee (MEUSEC) u l-Awtorità dwar l-Ambjent u l-Ippjanar (MEPA), organizzaw din il-laqgħa ta' konsultazzjoni. Is-26 ta' Awwissu 2015 Il-kunsilli lokali flimkien mal-kuntratturi tal-immaniġġjar tal-iskart goff kienu mitluba jiffirmaw dikjarazzjoni li se josservaw il-liġi tal-WEEE. Saret referenza wkoll għal-liġijiet kollha relatati u ntbagħtu kopji tagħhom. Il-kunsilli kollha, b'eċċezzjoni ta' tnejn minn 68, iffirmaw id-dikjarazzjoni. (Memo 21/2015). Mela anke hawn, is-segretarji eżekuttivi kienu jafu x'qed jiġri għax huma l-istess segretarji li jiffirmaw dokumenti simili f'isem il-kunsill flimkien mas-sindki! It-2 ta' Ottubru 2015 Wara li ħarġet Memo 21/2015, kien innutat li numru ta' kunsilli lokali kellhom xi diffikultà biex jifhmu sewwa l-iskop tal-Avviz Legali 232 tal-2015 li jemenda r-Regolamenti dwar l-Immaniġġjar tal-Iskart (Tagħmir Elettriku u Elettroniku) u x'obbligi eżattament għandhom il-kunsilli lokali fuq l-immaniġġjar tal-istess skart li jinġabar mill-istess kunsilli taħt l-iskema ta' skart goff jew xi sistema oħra. Għalhekk intbagħtet memo oħra bil-punti ta' kjarifika li għandhom jgħinu lill-kunsilli lokali jifhmu aħjar l-obbligi mistennija minnhom. Id-9 ta' Marzu 2016 Intbagħtet l-ewwel email lill-kunsilli lokali kollha fejn infurmathom bid-deadlines li jridu jimxu magħhom biex tiġi adottata l-consignment procedure kif ġej: (i) Fl-14 ta' Marzu se ssir laqgħa għall-kunsilli lokali Għawdxin biex il-MEPA tispjega il-proċeduri kollha. Il-kunsilli kollha attendew għal din il-laqgħa minkejja d-direttiva/ (ii) Fil-15 ta' Marzu jintbagħtu lill-MEPA żewġ applikazzjonijiet għall-permess tal-consigment note (iii) Fil-21 ta' Marzu se ssir laqgħa għall-kunsilli lokali Maltin sabiex il-MEPA tispjega l-proċeduri kollha (il-laqgħa li ġiet ibbojkottjata mill-ANSEK) (iv) Fl-4 ta' April, meta din il-proċedura tibda tiġi adottata u d-data li magħha l-kunsilli lokali jridu jkunu applikaw u bdew iħaddmuha. Id-9, l-10 u l-11 ta' Marzu 2015 Ġew imwieġba l-mistoqsijiet kollha li saru minn dawk kollha involuti fl-iskema, inkluż il-kunsilli lokali u ngħataw kjarifiki ċari għal kull dubju reġjonevoli li seta' tqajjem. Id-19 ta' Marzu 2016 L-ANSEK titlob li l-laqgħa tiġi posposta u tgħid li fin-nuqqas ta' dan se tagħti direttiva biex is-segretarji tagħha ma jattendux għal din il-laqgħa u titlob li ssir laqgħa magħha. Id-Direttur tal-Gvern Lokali jirrispondi li għandha tiġi rtirata d-direttiva għax qed tinkiser il-liġi. Minkejja dan, it-tmexxija tal-ANSEK b'mod sarkastiku tgħid li mhu se jkun ġara xejn li tkompli tinkiser il-liġi għal ftit żmien ieħor. Dan isir fuq sit elettroniku soċjali. L-1 ta' Marzu 2016 Ikunu biss il-Kunsilli Lokali ta' Bormla, Ħaż-Żebbuġ, Ħaż-Żabbar, iż-Żejtun, Birkirkara, Ħad-Dingli, il-Fgura, Wied il-Għajn, il-Mellieħa, il-Mosta, l-Imsida, Pembroke, Santa Venera u s-Swieqi li jattendu għal din il-laqgħa, li għaliha jien kont preżenti. It-30 ta' Marzu 2016 L-ANSEK tirtira d-direttiva tagħha għax tgħid li l-punti li riedet tikkjarifika issa ġew imwieġba. Dan meta, l-istess punti kienu ġew kjarifikati diġà b'diversi emails lura fid-9, 10 u 11 ta' Marzu; ħmistax qabel ġiet irtirata d-direttiva. Dan kollu juri li, mhux talli ma sar xejn bl-għaġla, talli pjuttost kien hemm tkaxkir tas-saqajn biex nibdew nosservaw din id-Direttiva tal-Kummissjoni Ewropea. Qed ngħid dan kollu biex insostni l-argumenti kollha li ġibt fl-artiklu ta' ħmistax ilu u biex inxejjen kull kritika li saret fil-konfront tiegħi minn ċerti esponenti li ħasbu jew dehrilhom li jien b'mod mort nitkixxef ma' xi segretarju eżekuttiv biex jgħaddili l-informazzjoni ta' dak li jingħad bejniethom fuq il-midja soċjali. Id-dati u d-dokumenti li kkwotajt huma pubbliċi u kull kunsillier, hu minn fejn hu, għandu aċċess għalihom. Irrid intenni dak li ktibt ħmistax ilu dwar il-maġġoranza kbira tas-segretarji eżekuttivi li dawn jagħmlu xogħolhom sew u ħafna drabi ssib minnhom min imur oltre mid-doveri tiegħu għax tassew għandu għal qalbu il-kunsill tiegħu. Però, ejja ma nkomplux nilagħbuha tal-vittmi li bħal donnu ħadd ma japprezza x-xogħol tagħhom. Infakkar li kważi s-segretarji eżekuttivi kollha fl-aħħar tas-sena jieħdu mija fil-mija tal-performace bonus li huma eliġibbli għalih. Kieku ma hemmx apprezzament, kieku jieħdu biss il-minimu li tipprovdi l-liġi u mhux il-massimu li jingħata b'vot maġġoritajru mis-sindki u l-kunsilliera. Naħseb li dan juri wkoll rispett u jxejjen l-argument li ma jitħallsux tal-over time li wħud minnhom jistgħu jagħmlu minn żmien għal żmien. Il-kariga tagħhom hija waħda eżekuttiva u l-ebda kariga eżekuttiva ma tkun eliġibbli biex titħallas ta' sigħat żejda li jinħadmu. Għalhekk hemm il-performance bonus appraisal u rari ħafna li dan ma jingħatax, kemm lis-segretarji eżekuttivi u anke lill-ħaddiema klerikali kollha. Mela, ir-rispett u l-apprezzament mill-kunsilliera u s-sindki hemm qiegħed, u bil-provi; inkluż tiegħi l-ewwel wieħed li, anke meta xi ħadd minnhom ġarrab telfa fil-familja, kont inkun minn tal-ewwel li nuri sogħba ma' dak li jkun. Mela l-paroli kollu li sar fil-konfront tiegħi kien kollu paroli fil-vojt u li ftit jew xejn nagħti kas tiegħu. Però, ikun aħjar għall-ANSEK li tara li l-proċeduri kollha finanzjari u ta' standing orders jiġu segwiti mill-membri kollha tagħha għax hemm lok fejn wieħed jista' jirranġa l-operat. Għandi nifhem li dwar dan naqblu. Naħseb in-nuqqas ta' rispett lejn is-segretarji eżekuttivi jurih min jgħid li hemm fosthom li għandhom mottivi personali u politiċi u jkunu pronti jmorru jsefsu f'widnejn ħaddieħor biex jidhru sbieħ. Ċertament li jien għandi rispett lejhom iktar minn min isejħilhom "ġakbini", ''lagħqin" u "sriep", għax aġġettivi bħal dawn qatt ma użajthom fil-konfront tagħhom.